Creació del Registre Electrònic d'Empreses Licitadores i especificació de les finalitats
Accés electrònic dels òrgans de contractació i de les meses de contractació
Procediment d'inscripció i documentació que cal aportar
Obligacions de les empreses inscrites
Efectes de la inscripció registral
Suspensió i cancel·lació de la inscripció registral
Mitjançant el Decret 323/1998, d'1 de desembre, es va crear el Registre de Licitadors de la Generalitat de Catalunya amb la finalitat fonamental de simplificar els tràmits d'acreditació de la personalitat jurídica i de la capacitat d'obrar de les empreses en els procediments d'adjudicació dels contractes administratius.
L'empresa que s'inscrivia en el Registre de Licitadors, tant si era una persona física com si era una persona jurídica, només havia de presentar la documentació acreditativa una vegada, ja que en fer-ho se li lliurava un certificat d'inscripció que recollia les dades més significatives.
Així s'evitava la presentació dels mateixos documents per a cadascuna de les licitacions públiques en les quals participava.
La publicació del Decret 96/2004, de 20 de gener, pel qual es regula la utilització de mitjans electrònics, informàtics i telemàtics en la contractació de l'Administració de la Generalitat, crea el marc jurídic perquè els procediments de licitació i d'adjudicació de contractes públics es realitzin amb mitjans electrònics.
En concret, l'article 5.2 d'aquest Decret preveu dos aspectes: el primer, que el Registre de Licitadors de la Generalitat de Catalunya utilitzi mitjans electrònics a l'hora de facilitar als òrgans de contractació i a les meses de contractació la informació registral de les empreses inscrites; el segon, l'accés telemàtic a la documentació dipositada que les empreses licitadores han acreditat i actualitzat.
El Decret materialitza aquesta previsió i regula el funcionament del Registre Electrònic d'Empreses Licitadores.
La utilització de mitjans electrònics, i especialment d'Internet, canvia radicalment el sistema d'informació de les dades registrals, ja que elimina la necessitat que les empreses inscrites hagin d'aportar el certificat d'inscripció en cadascuna de les licitacions i permet que les meses de contractació i els òrgans de contractació accedeixin directament, per via telemàtica i de forma segura, a les dades i els documents.
També s'habilita la possibilitat que les empreses inscrites tinguin accés electrònic directe a les seves dades registrals.
El Registre neix amb la voluntat de ser un instrument de suport en l'àmbit de la contractació electrònica de les administracions públiques, per la qual cosa s'amplia significativament la informació sobre les empreses inscrites.
Per això, s'hi faran constar, entre altres, dades sobre la solvència econòmica i financera i tècnica o professional.
L'accés electrònic a les dades registrals permetrà, a més, que els òrgans de contractació de la Generalitat de Catalunya tinguin a l'abast una base de dades d'empreses per consultar, tant en la tramitació de procediments negociats sense publicitat o contractes menors, com per implementar-ne d'altres al si de la contractació, com ara l'assoliment d'objectius socials o el foment de la participació de la petita i mitjana empresa.
Així mateix, cal destacar la voluntat que altres administracions públiques catalanes puguin accedir a la informació que conté el Registre Electrònic d'Empreses Licitadores, amb la garantia que es respectaran en tot moment els drets reconeguts a les persones físiques de protecció de les seves dades personals.
En virtut d'això, d'acord amb el contingut del dictamen de la Comissió Jurídica Assessora, a proposta del conseller d'Economia i Finances, i d'acord amb el Govern,
Es crea el Registre Electrònic d'Empreses Licitadores de la Generalitat de Catalunya.
La Secretaria Tècnica de la Junta Consultiva de Contractació Administrativa, adscrita al Departament d'Economia i Finances, gestionarà aquest Registre.
Les finalitats del Registre Electrònic d'Empreses Licitadores de la Generalitat de Catalunya són:
2.1 Facilitar la concurrència de les empreses i agilitar les actuacions de les administracions públiques catalanes en els procediments d'adjudicació contractual.
2.2 Facilitar el procés d'invitació o selecció d'empreses en els procediments negociats i contractes menors oferint als òrgans de contractació la informació agregada de les empreses inscrites.
El Registre Electrònic d'Empreses Licitadores de la Generalitat de Catalunya té caràcter públic.
Les empreses tenen accés a les dades registrals en els termes que estableix l'article 37 de la Llei 30/1992, de 26 de novembre, de règim jurídic de les administracions públiques i del procediment administratiu comú; això, sens perjudici del que estableix l'article 12 del Reial decret 1098/2001, de 12 d'octubre, pel qual s'aprova el Reglament general de la Llei de contractes de les administracions públiques, sobre el caràcter confidencial de les dades facilitades per l'empresa per acreditar la solvència econòmica i financera i tècnica o professional.
Les dades de caràcter personal que conté el Registre Electrònic d'Empreses Licitadores de la Generalitat de Catalunya gaudeixen de la protecció i les garanties que estableix la legislació vigent en aquesta matèria.
La inscripció en el Registre és voluntària i gratuïta i, per tant, no constitueix cap requisit necessari per poder participar en els procediments de contractació pública ni està sotmesa a cap taxa ni preu públic.
El Registre Electrònic d'Empreses Licitadores de la Generalitat de Catalunya té les funcions següents:
Inscriure les empreses que ho sol·licitin i assignar-los un número registral.
Arxivar en suport electrònic i preservar i custodiar la documentació registral.
Facilitar, tant als òrgans de contractació com a les meses de contractació de les administracions públiques catalanes, l'accés electrònic segur a les dades i els documents dipositats en el Registre.
Facilitar a les empreses inscrites l'accés electrònic segur a les seves respectives dades registrals.
Requerir l'actualització periòdica de les dades registrals a les empreses inscrites.
Anotar les empreses que els òrgans competents han declarat en situació de prohibició per contractar amb les administracions públiques.
El Registre Electrònic d'Empreses Licitadores de la Generalitat de Catalunya s'identificarà mitjançant els corresponents certificats electrònics i garantirà la confidencialitat en l'accés segur a les dades registrals.
Tant els òrgans de contractació com les meses de contractació de l'Administració de la Generalitat de Catalunya tindran accés segur per via telemàtica a les dades registrals i als documents que es detallen en els annexos 1 i 2.
La informació registral de l'empresa es facilitarà amb signatura electrònica reconeguda i segell de temps de la consulta.
Els secretaris o les secretàries generals dels departaments de l'Administració de la Generalitat, els directors o les directores de les entitats autònomes i les persones que actuen com a representants legals dels diferents organismes del seu sector públic tenen la responsabilitat de determinar les persones autoritzades dels respectius departaments o organismes a accedir al Registre Electrònic d'Empreses Licitadores de la Generalitat de Catalunya.
Aquestes mateixes persones són responsables que les dades i els documents registrals s'utilitzin exclusivament per a les finalitats que s'estableixen en aquest Decret.
Les persones designades i degudament autoritzades poden accedir al Registre mitjançant la signatura electrònica reconeguda
Els òrgans de contractació i les meses de contractació dels ens locals i d'altres administracions públiques catalanes també podran tenir accés segur per via telemàtica a les dades i els documents registrals, si així ho acorden.
El president o la presidenta de la corporació respectiva, els directors o les directores de les entitats autònomes i les persones que actuen com a representants legals dels diferents organismes del sector públic local comunicaran a la Junta Consultiva de Contractació Administrativa l'esmentat acord i també quines són les persones autoritzades que assumiran les responsabilitats fixades en l'apartat anterior.
Es poden inscriure en el Registre Electrònic d'Empreses Licitadores de la Generalitat de Catalunya les persones físiques o jurídiques nacionals o estrangeres que acreditin personalitat jurídica i capacitat d'obrar i que no estiguin en situació de prohibició per contractar, d'acord amb els requisits que estableix la legislació de contractes de les administracions públiques.
El/la cap de la Secretaria Tècnica de la Junta Consultiva de Contractació Administrativa és l'òrgan competent per acordar o denegar la inscripció en el Registre Electrònic d'Empreses Licitadores de la Generalitat de Catalunya.
L'acord d'inscripció i la notificació corresponent s'han de fer en un termini màxim d'un mes a comptar de l'endemà de la data del registre de la sol·licitud; si no es resol en aquest termini, les persones interessades poden entendre que la seva sol·licitud ha estat desestimada.
En la notificació es farà constar expressament que la persona que ha sol·licitat la inscripció ha quedat vàlidament inscrita i també el número registral que se li ha assignat i la data en què tindrà efecte.
Mitjançant aquesta notificació s'habilitarà l'empresa perquè pugui accedir a les seves dades registrals.
El/la cap de la Secretaria Tècnica de la Junta Consultiva de Contractació Administrativa pot denegar motivadament la inscripció en el Registre i també pot suspendre o cancel·lar la inscripció registral, en cas que l'empresa que ha sol·licitat la inscripció incompleixi els requisits i les obligacions que s'estableixen en aquest Decret.
Els acords de denegació, suspensió i cancel·lació i qualsevol acord amb incidència en la inscripció registral poden ser objecte de recurs d'alçada davant el conseller o consellera d'Economia i Finances.
Les persones interessades han de formular una sol·licitud d'inscripció normalitzada, que poden obtenir per Internet, on declararan que l'empresa no es troba en cap de les circumstàncies que donen lloc a la prohibició per contractar que estableix la legislació de contractes de les administracions públiques.
La sol·licitud d'inscripció ha d'anar acompanyada dels documents que s'especifiquen a l'annex 2, els quals són d'aportació obligada, excepte aquells que, atesa la tipologia o les circumstàncies de l'empresa, no escaigui aportar.
En la sol·licitud d'inscripció, l'empresa autoritzarà la Secretaria Tècnica de la Junta Consultiva de Contractació Administrativa a obtenir directament dels òrgans competents les dades o els documents registrals que es requereixin per procedir a la inscripció.
Igualment l'autoritzarà, d'una banda, a facilitar a les administracions públiques les dades i els documents relacionats amb els procediments d'adjudicació contractual i, de l'altra, a facilitar l'accés públic a les dades amb les condicions i els requisits previstos en l'article 2.
D'acord amb els requisits establerts en l'article 6 del Decret 96/2004, de 20 de gener, pel qual es regula la utilització de mitjans electrònics, informàtics i telemàtics en la contractació de l'Administració de la Generalitat, l'empresa pot tramitar, juntament amb la documentació requerida, la sol·licitud d'inscripció, les posteriors modificacions, les actualitzacions i també les rectificacions o qualsevol altre accés a les dades amb mitjans electrònics securitzats i signatura electrònica reconeguda i registrada telemàticament.
Així mateix, les comunicacions i notificacions telemàtiques entre el Registre i les empreses tenen validesa i efectes jurídics, segons els requeriments de l'esmentat Decret.
La sol·licitud d'inscripció i la documentació requerida també es poden presentar en suport paper.
Amb l'autorització prèvia de l'empresa, el/la secretari/ària de la mesa de contractació o la unitat responsable d'aquesta activitat, ha de trametre al Registre la documentació susceptible d'inscripció de les empreses licitadores que hagin participat en procediments d'adjudicació i que no figurin inscrites en el Registre esmentat.
Les empreses classificades per la Comissió de Classificació Empresarial de la Junta Consultiva de Contractació Administrativa seran inscrites en el Registre Electrònic d'Empreses Licitadores si així ho manifesten.
Les empreses inscrites han d'actualitzar les dades registrals abans que vencin, amb l'aportació de la documentació corresponent i mitjançant un model normalitzat.
Així mateix, en cas que el Registre contingui dades errònies, cal que ho comuniquin.
Les empreses rebran, amb caràcter informatiu i mitjançant un correu electrònic o un correu ordinari, l'avís previ de la caducitat de les dades registrals.
Anualment, l'empresa formularà una declaració de vigència de dades.
El/la cap de/la Secretaria Tècnica de la Junta Consultiva de Contractació Administrativa pot sol·licitar a les persones interessades la documentació i la informació addicional que es consideri necessària per completar o comprovar les dades aportades per les empreses inscrites o que es trobin en tràmit d'inscripció.
L'empresa inscrita en el Registre no ha d'aportar els documents i les dades que figurin en aquest Registre en els procediments d'adjudicació contractual.
La inscripció produirà efectes des de la data del seu acord i tindrà validesa indefinida.
Tots els òrgans de contractació han de consultar, en la fase procedimental que correspongui, si hi ha la informació registral de les empreses que liciten en un procediment d'adjudicació concret.
Aquesta obligació de consulta també inclou els contractes menors.
La informació registral té validesa per a qualsevol procediment i forma d'adjudicació contractual i l'han d'utilitzar els òrgans de contractació dels departaments de la Generalitat de Catalunya, les seves entitats autònomes i la resta d'entitats de dret públic amb personalitat jurídica pròpia vinculades o dependents de l'Administració de la Generalitat de Catalunya; de la mateixa manera, també l'han d'utilitzar les societats en el capital de les quals sigui majoritària la participació directa o indirecta de la Generalitat de Catalunya o dels seus organismes autònoms o entitats de dret públic que, d'acord amb la legislació de contractes de les administracions públiques, hagin d'ajustar la seva activitat contractual, totalment o parcialment, a la mateixa Llei.
La mesa de contractació o l'òrgan de contractació són competents en exclusiva per establir la capacitat de les empreses licitadores per contractar, d'acord amb la informació registral obtinguda en el Registre.
En el supòsit que algunes dades registrals d'una empresa no siguin ja vàlides, també són competents per decidir si escau atorgar a l'empresa, d'acord amb el procediment legalment establert, la possibilitat d'aportar el document o la informació actualitzats.
La inscripció registral té els mateixos efectes en l'àmbit de l'Administració local i en altres administracions públiques de Catalunya, si així ho acorden.
Es poden formalitzar acords de mutu reconeixement d'efectes amb els registres d'empreses licitadores d'altres administracions públiques, sempre que la informació registral sigui similar i el sistema d'accés a aquesta informació sigui compatible.
Se suspendrà la inscripció registral de les empreses que hagin estat declarades en situació de prohibició per contractar de conformitat amb el que estableix la legislació de contractes de les administracions públiques durant el temps que persisteixi aquesta situació.
Transcorregut un mes des de la data en què una dada registral hagi perdut la seva vigència i, per tant, aquesta ja no tingui efectes registrals, el/la cap de la Secretaria Tècnica de la Junta Consultiva de Contractació Administrativa acordarà d'ofici la cancel·lació de la inscripció registral de l'empresa, amb el tràmit d'audiència previ preceptiu.
El/la cap de/la Secretaria Tècnica de la Junta Consultiva de Contractació Administrativa ha d'anotar d'ofici en el Registre Electrònic d'Empreses Licitadores de la Generalitat de Catalunya les resolucions de prohibició per contractar que adoptin els òrgans competents.
Dades generals de l'empresa i de les persones representants:
Declaració d'unipersonalitat, si escau, i denominació i NIF del soci únic o de la sòcia única.
Declaració de pertinença a un grup empresarial i denominació del grup.
Domicili social, telèfon, fax i adreça electrònica.
Domicili per a notificacions, telèfon, fax i adreça electrònica.
Declaració responsable que especifiqui que no es troba en situació de prohibició per contractar i que està al corrent de les obligacions tributàries i de la seguretat social (*).
Data d'alta i identificació dels epígrafs corresponents de l'impost d'activitats econòmiques.
Data del darrer rebut de pagament de l'impost sobre activitats econòmiques.
Data d'alta en el cens d'obligats tributaris.
Període de pagament de l'impost sobre activitats econòmiques.
Exempció del pagament de l'impost sobre activitats econòmiques.
Data del document i número de protocol d'atorgament de facultats de representació en procediments contractuals.
Cognoms i nom de les persones representants de l'empresa.
Identificació de les facultats de representació atribuïdes: licitar, firmar contractes, cedir crèdits, constituir dipòsits i cobrar.
Termini de durada de les facultats de representació.
Règim d'actuació de les facultats de representació.
Número i data de caducitat del document d'identitat de les persones representants de l'empresa.
Data d'expedició de la certificació positiva de la Tresoreria General de la Seguretat Social (**) o data de la declaració d'exempció i data de caducitat (*).
Data d'expedició de la certificació positiva de l'Agència Estatal d'Administració Tributària (**) o data de la declaració d'exempció i data de caducitat (*).
Data d'expedició de la certificació positiva en què s'especifica que està al corrent dels deutes tributaris amb la Generalitat de Catalunya (**) o data de la declaració d'exempció i data de caducitat (*).
Data del document i número de protocol on consti l'objecte social vigent de l'empresa.
Informació sobre autoritzacions o permisos administratius preceptius per exercir l'activitat empresarial.
Reproducció telemàtica de l'objecte social de l'empresa.
Denominació de la sucursal a Espanya d'empresa estrangera, en el supòsit de contractista d'obres.
Dades de solvència econòmica i financera de l'empresa:
Data de l'informe d'institució financera i data de caducitat.
Xifra global de negocis en els últims 3 anys (*).
Denominació de la companyia asseguradora, capital subscrit en l'assegurança per riscos professionals i data d'inici i final del contracte.
Capital social de l'empresa i fons propis segons els comptes anuals corresponents a l'últim exercici dipositats en el Registre mercantil o en el registre oficial que escaigui (*).
Declaració responsable sobre la possessió en plantilla d'un nombre de treballadors i treballadores minusvàlids no inferior al 2 per cent o de l'adopció d'alguna de les mesures alternatives previstes a l'article 2 del Reial decret 364/2005, de 8 d'abril (*).
Dades de la classificació empresarial que atorga la Generalitat de Catalunya com a contractista d'obres i/o de serveis.
Dades de la classificació empresarial que atorga l'Estat com a contractista d'obres i/o de serveis.
Relació d'obres executades durant els últims 5 anys i/o dels subministraments i/o els serveis efectuats durant els últims 3 anys (segons models); cal especificar si s'acompanyen amb certificats acreditatius (*).
Certificat emès per la Tresoreria General de la Seguretat Social amb el valor mitjà d'empleats en els últims tres anys (*).
En el supòsit que l'empresari o l'empresària sigui una persona física, titulació acadèmica acreditativa de la seva professió.
Certificacions acreditatives de processos de producció amb qualitat (AENOR, ISO, LGAE, etc.) i data de validesa del certificat.
Relació del personal tècnic o de les unitats tècniques que tot i que no estan integrades a l'empresa sí que estan a la seva disposició per executar obres, subministraments o serveis (*).
(*) Dades de vigència anual que s'han de renovar abans que venci el termini.
(**) Dades de vigència semestral a comptar des de la data d'expedició, les quals s'han de renovar abans que venci el termini.
Relació de documents que han d'aportar les empreses
Documentació general i característiques jurídiques de l'empresa:
Sol·licitud d'inscripció registral de l'empresa on consta la declaració responsable de no trobar-se en situació de prohibició per contractar i la declaració on consti que l'empresa no s'ha donat de baixa en la matrícula de l'impost sobre activitats econòmiques.
Document d'identificació de les persones representants de l'empresa.
Document d'alta en els epígrafs corresponents de l'impost sobre activitats econòmiques i de l'últim rebut pagat de cadascun dels epígrafs o, si s'escau, declaració d'exempció de l'impost sobre activitats econòmiques i document de declaració en el cens d'obligats tributaris.
Certificació positiva de la Tresoreria General de la Seguretat Social o, si s'escau, declaració responsable on consti que l'empresa no està inscrita com a tal en el sistema de la Seguretat Social.
Certificació positiva de l'Agencia Estatal d'Administració Tributària o, si s'escau, declaració responsable segons la qual no té cap obligació.
Certificació positiva segons la qual està al corrent dels deutes tributaris amb la Generalitat de Catalunya o, si s'escau, declaració responsable segons la qual no té cap obligació.
Escriptura pública inscrita en el Registre mercantil, quan aquest requisit sigui exigible conforme a la legislació mercantil, o escriptura o document de constitució, estatuts o acta fundacional inscrits, si escau, en el registre oficial corresponent.
Escriptura pública inscrita en el Registre mercantil (o document d'apoderament equivalent inscrit, si escau, en el registre oficial corresponent) d'atorgament de facultats de representació en procediments de licitació.
Document acreditatiu de la condició de societat unipersonal.
Document acreditatiu de les modificacions de domicili social i d'altres aspectes essencials de l'empresa.
Autoritzacions o permisos administratius preceptius per exercir l'activitat empresarial.
En el cas de persona física, document acreditatiu de la titulació acadèmica o certificat de col·legiació professional.
En relació amb empreses estrangeres: acreditació de la inscripció en els registres professionals o comercials que s'indiquen a l'annex 1 del Reial decret 1098/2001, de 12 d'octubre, pel qual s'aprova el Reglament general de la Llei de contractes de les administracions públiques, d'empreses no espanyoles d'estats membres de la Unió Europea o signataris de l'Espai Econòmic Europeu.
En relació amb empreses estrangeres: declaració que se sotmetran als jutjats i tribunals espanyols i que renuncien al fur jurisdiccional estranger.
Per a la resta d'empreses estrangeres: informe expedit per la Missió Diplomàtica Permanent o per l'Oficina Consular d'Espanya en la qual es faci constar que està inscrita en el registre local, professional, comercial o anàleg o, si més no, que actuen habitualment en el tràfic local en l'àmbit de les activitats a les quals es refereix l'objecte del contracte.
En relació amb empreses estrangeres: informe de la Missió Diplomàtica Permanent d'Espanya o de la Secretaria General de Comerç Exterior del Ministeri d'Economia que especifiqui si l'empresa estrangera és signatària de l'Acord sobre contractació pública de l'Organització Mundial del Comerç, o l'informe de reciprocitat.
Solvència econòmica i financera de l'empresa:
Informe d'institucions financeres( *) i/o document d'assegurança d'indemnització per riscos professionals.
Declaració sobre la xifra global de negocis durant els darrers 3 anys (segons model) (*).
Comptes anuals dipositats en el Registre mercantil o, si escau, en el registre oficial preceptiu, dels dos darrers exercicis (*).
Certificats de les obres més importants executades durant els últims 5 anys (*).
Certificats dels principals subministraments efectuats durant els últims 3 anys (*).
Certificats dels principals serveis o treballs prestats durant els últims 3 anys (*).
Certificat emès per la Tresoreria General de la Seguretat Social amb el valor mitjà d'empleats en els últims 3 anys (*).
Declaració dels tècnics o les unitats tècniques on consti que tot i que no estan integrades en l'empresa sí que estan a la seva disposició per a l'execució d'obres, subministraments o serveis.(*)
Certificacions acreditatives de processos de producció amb qualitat (AENOR, ISO, LGAE, etc.).
(*) Document de vigència anual que s'ha de renovar abans que venci el termini.